钦定古今图书集成/方舆汇编/职方典/第1238卷 > 《爱莲亭记》彭谨
## 钦定古今图书集成/方舆汇编/职方典/第1238卷 > 《爱莲亭记》彭谨

亭以《爱莲》名，为濂溪先生作也。有质于彭子曰：“仁智
之乐山水，特欣于所遇焉耳，岂以其性以为悦，而溺
于喜好之偏哉？”彭子曰：“是则然矣。然天理人欲，同行
异趋，苟弗戾于中正之节，虽纷华盛美，足以当于心。
夫固为情兴之所托，而与玩物丧志者有异。况生意
所属，可以比德于君子者耶！此莲之所以独爱于先
生者，学者当求于声臭之外，而以仁知山水论之可
也。”按宋治平中，先生以永倅来摄郡事，慨州学之湫
隘，卜迁于郭东南，以崇圣哲，施德化。邵人德之。然先
生道承千载不传之绪，量包万汇一体之仁，襟怀卓
荦，潇洒出尘，固非规规事为之末者。观《太极图》《易通》
及石塘桥、大林寺诸作可想已。郡之东有沼一区，咸
指为先生爱莲所。莲之爱，虽未必由是，然而前贤过
化之迹、后学仰止之地在焉。故以愿学而堂于斯者，
则有宋太守傅伯菘氏以起其废；以顾𬤊而亭于斯
者，则有近别驾晴川刘魁氏以同其情。然规制未备，
旋复旋圮。至于今郡守钧阳郭学书氏，则讲先生之
学而学于晴川者也。于是以政通人和之后，迁学物
力之遗，爰从而更置之。为屋三间，而龛其中，黝之垩
之。表以新坊，示准的也；缭以短垣，示闲卫也；既成而
配，则配以《晴川》，示合德也。首事于丙辰之三月，讫工
于是岁五月，盖不愆于素，咸底厥绩矣。君子曰：“兹举
也，其得先生之心，而会先生之趣乎？”夫化机活泼，器
形而理寓；心神拟议，目触而感生。故莲非徒爱鸢鱼
之飞跃者，以是惟克念者不忘也。微先生则不知莲
之可爱，微郭公则亦不能心先生爱莲之心。程子尝
曰：“昔受学周茂叔，每令寻仲尼、颜子乐处，所乐何事？”
又曰：“自再见周茂叔后，吟风弄月以归，有吾与点也
之意。”嘻！此固先生爱莲之情，有非其说所能尽者，而
其精蕴亦微，程子不足以发之。至人独得之真，夫岂
言语形容之迹所能滞哉？否则，方塘半亩，不过若邪
之溪、大华之井耳，亭而名之何居？故曰：“公兹举也”，可
谓得先生之心而会先生之趣者也。于此而游焉，独
不可以契天光云影之神，而使舂陵之景象，伊、洛之
渊源，恍惚于心目之间，而因以得“跃如”之妙于“《显仁》
呈露”之所在乎？